แบงก์เจอเสือไฟเสียหายยับจับตาปีกระต่ายกำไรบาน
ปี2553 ถือเป็นปีที่ธนาคารพาณิชย์โดนลูกหลงจากการชุมนุมของคนเสื้อแดงบริเวณย่านราชประสงค์ ที่ลามถึงการเผาสาขาธนาคาร โดยมีการเชื่อมโยงความสัมพันธ์ของคณะกรรมการธนาคารและผู้ถือหุ้น
3 ม.ค. 2554

ปี2553 ถือเป็นปีที่ธนาคารพาณิชย์โดนลูกหลงจากการชุมนุมของคนเสื้อแดงบริเวณย่านราชประสงค์ ที่ลามถึงการเผาสาขาธนาคาร โดยมีการเชื่อมโยงความสัมพันธ์ของคณะกรรมการธนาคารและผู้ถือหุ้น 
ครั้งนี้ธนาคารกรุงเทพเป็นเป้านิ่งโดนโจมตี ถูกทุบทำลายเครื่องเอทีเอ็ม และถูกเผาสาขามากที่สุด มีการโยง พล.อ.เปรม ติณสูลานนท์ประธานองคมนตรี เป็นที่ปรึกษาคณะกรรมการธนาคารกรุงเทพกับการเมือง สร้างความรุนแรงหนักยิ่งขึ้น          วันที่ 27 ก.พ. 2553 คนร้ายได้ขว้างระเบิดใส่ธนาคารกรุงเทพ สาขาสีลม เป็นแห่งแรกไม่มีผู้ได้รับบาดเจ็บ แต่ประตูกระจกด้านหน้าธนาคารได้รับความเสียหายแตกละเอียดธนาคารจึงทำการปิดสาขาปรับปรุง โดยไม่มีใครคาดคิดจะเกิดสัญญาณร้ายเผาเมืองในช่วงเวลาต่อมา กลุ่มผู้ชุมนุมเริ่มทำลายเครื่องเอทีเอ็มและเผาสาขาไปยังธนาคารพาณิชย์แห่งอื่น ทั้งธนาคารไทยพาณิชย์กสิกรไทย ซีไอเอ็มบี ไทย นครหลวงไทย สาขาที่โดนเผาทำลายมากที่สุดอยู่บริเวณบ่อนไก่และอนุสาวรีย์ชัยสมรภูมิ          ขณะเดียวกันการเผาเมืองยังส่งผลถึงความสามารถในการชำระหนี้ของลูกค้ารายย่อยทั้งลูกค้าสินเชื่อที่อยู่อาศัย ลูกค้าบัตรเครดิต สินเชื่อบุคคล เพราะบางรายต้องหยุดงานจากเหตุการณ์เผาห้างสรรพสินค้าเซ็นทรัลเวิลด์ รวมทั้งสถานประกอบการบางแห่งก็ให้พนักงานหยุดงานชั่วคราวจนกว่าเหตุการณ์จะสงบ ส่งผลถึงพนักงานที่มีรายได้ชั่วคราว การทำงานล่วงเวลาที่ลดลง จึงเป็นช่วงปีที่ธนาคารพาณิชย์ต่างเหนื่อยหนักสุดโดยมีการออกมาตรการบรรเทาหนี้ช่วยเหลือลูกค้า ก่อนคุณภาพลูกค้าจะด้อยลง          นอกจากนี้ กลุ่มลูกค้าขนาดกลางและขนาดย่อม (เอสเอ็มอี) ในธุรกิจท่องเที่ยว โรงแรมต่างก็ได้รับผลกระทบจากความเลวร้ายในปีนี้เช่นกัน ธนาคารต่างออกมาตรการพยุงลูกค้าเหล่านี้ เพราะได้รับผลกระทบนักท่องเที่ยวหดหาย สภาพไม่ต่างจากปิดประเทศ และจนถึงขณะนี้ยังไม่มีธนาคารพาณิชย์รายใดยื่นฟ้องกลุ่มคนเสื้อแดงจากความเสียหายที่เกิดขึ้น          สำหรับปี 2554 กลุ่มคนเสื้อแดงยังมีแนวโน้มที่จะก่อหวอดชุมนุมทางการเมืองอีกแต่เหตุการณ์จากปีที่แล้วจะทำให้เจ้าหน้าที่สามารถดูแลความปลอดภัยอย่างใกล้ชิด และความเสียหายคงไม่มากเท่าในปีที่แล้ว          หากความเสียหายไม่มาก อัตราการทำกำไรยังสูง ธนาคารพาณิชย์จะเป็นกลุ่มธุรกิจที่ยังเป็นดาวรุ่งกำไรพุ่งไม่หยุด m--จบ--